PIIBEL ARMSAKS
Oleme ikka Kapernaumas, teel Jairuse koju.
Sellest rääkisime viimati.
Markus räägib: "Seal oli üks naine,
kes oli kaksteist aastat olnud veritõves."
Samal aastal, kui Jairusel sündis tütar,
haigestus noor naine samas linnas naistehaigusesse.
Menstruatsioon muudkui kestis,
kokku 12 aastat.
Vanas Testamendis on juhised,
kuidas naine peab sellel ajal käituma.
Ta oli sel ajal ebapuhas ja ei tohtinud teisi puudutada.
Isegi tool, millel ta istus, muutus ebapuhtaks.
Kui keegi teine istus sinna, siis ta oli ebapuhas.
Rahvahulki tuli vältida.
Halvim oli see, et ebapuhtana ei saanud tulla Jumala juurde
ja ei pääsenud templisse.
Kui mainitud naine oli haigestudes paarikümneaastane,
siis nüüd oli ta jub kolmekümnendates.
Tema argipäev erines ta eakaaslastest.
Kui teised tüdrukud läksid õhtul kaevule,
siis tema jäi koju.
Kui teised rääkisid tuleviku pulmadest,
siis tema oli vait.
Keegi poleks tahtnud teda omale naiseks.
Kui ta oleks olnud abielus, oleks mees temast lahutanud.
Naine tundis ennast luuserina.
Verejooksu tõttu oli ta halvas seisus.
Valu ei andnud järele ja tal oli aneemia.
Vähimgi pingutus väsitas.
Kui ta ema-isa veel elus olid, sujus elu veel kuidagi,
aga siis nad surid ära.
Tütrele üldiselt pärandust ei antud, aga tema oli erand.
Vanemad mõistsid, et keegi ei hoolitseks tütre eest.
Seepärast jätsid nad talle väikese päranduse.
Arvatavasti oli ta aastaid Jumalat palunud,
et ta paraneks sellest veretõvest.
Esimesel kolmel aastal ta ehk uskus imesse,
kuid siis hakkas tunduma, et Jumal ei hooli.
Kui Jumal ei hooli, siis kes veel hooliks?
Arstid - kui raha vaid jätkuks.
Markus jutustab:
"Ta oli saanud palju kannatada mitme arsti all
ning oli kulutanud kogu oma vara, ilma et ta oleks mingit abi saanud,
kuna haigus oli läinud veel pahemaks."
Meditsiin oli tol ajal palju algelisem kui täna.
Kujutage ette, millega naist võidi aidata.
Protseduurid olid valulikud.
Arsti juurest tulles tundis naine end hullemini
kui sinna minnes.
Vähehaaval kadus pärandus posijate taskusse.
Naine tuli just siis koju,
kui ta viimased rahad olid otsa saanud.
Ta südames oli mure.
"Kuidas ma pean vastu ilma tervise ja rahata?"
Võib-olla vaatab me saadet keegi,
kes on sama lootusetus olukorras kui see naine.
Pole tervist, tööd ega raha.
Suhted on sassis.
Elu on läinud raisku.
Tundub, et tulevik ei too mingit muutust.
Jeesusel on täna sõnum just sulle, kes sa end nii tunned.
Naine ei käinud rahva hulgas ringi.
Kuskilt ta aga kuulis Jeesuse imetegudest.
Abipalumine oma naisteprobleemile tundus võimatu.
Ta poleks julgenud minna rahva sekka.
Ta poleks saanud paluda Jeesuselt tervendavat puudutust,
sest rabi oleks muutunud ise ebapuhtaks.
Puudutus tähendanuks naise jaoks midagi erilist,
kuna ta ei olnud 12 aastat kedagi puudutanud.
Kui Jeesus teda ei puudutaks, siis tema puudutaks salaja Teda.
Siis rabi ei saaks arugi, et ta on ebapuhas.
"Ainuke võimalus - kui ma vaid puudutaksin Ta riideid,
saaksin ma terveks!"
Seda ta uskus.
Kas pole imeline, et arstides pettunud naine
oli täiesti veendunud Jeesuse tervendavas väes.
Usk on see, kui inimene läheb oma häda või patuga Jeesuse juurde.
Seda naine tegigi, lausa salaja.
Ta tõmbas rüü peale ja varjas oma nägu.
Ta puges rahva sekka
ja hiilis Jairuse kõrval kõndiva Jeesuse selja taha.
Keeruline oli teisi mitte riivata, kuna rahvas tungles.
Lõpuks jõudis naine Jeesuse selja taha
ja puudutas kergelt Tema kuube.
Ta oli täiesti kindel, et Jeesus ei märka midagi.
Seal samas sai ta aru, et on terveks saanud.
Verejooks peatus ja kuskilt ei valutanud enam.
Ta kohe uuris ennast - "See siis tähendabki terve olla!"
Naine pööras ringi ja hakkas koju minema.
Ta ei vajanud Jeesuselt enam midagi muud.
Viimase asjana soovis ta vaid rääkida.
"Mida Jeesus ütleks, kui saaks teada,
et Ta muutus tema tõttu ebapuhtaks?"
Naine kartis inimeste reaktsiooni nii väga,
et ta värises.
Ta oli vaid poolenisti tervenenud.
Inimesekartus oli alles.
Siis juhtus vapustav asi.
Naine sai aru, et ta tabati teolt.
Markus jutustab:
"Ka Jeesus tundis kohe iseeneses, et vägi temast oli väljunud,
pöördus ümber rahva seas ja küsis: "Kes puudutas mu riideid?"
Tema jüngrid ütlesid temale:
"Sa näed, et rahvas rõhub su peale, ja küsid: kes puudutas mind?"
Ent ta vaatas ümber, et näha, kes seda oli teinud.
Siis lõi naine kartma ning värises,
sest et ta teadis, mis temale oli sündinud."
Jeesus ei tervendanud konveiermeetodiga.
Tervenemine iseenesest polnud Tema peamine eesmärk.
Tähtsam oli usk, mis tekkis terveneja südamesse.
Tagasihoidlik naine ei saanud koju minna.
Ta tahtis temaga isiklikult kohtuda.
Teisiti öeldes - Ta tahtis saada tema sõbraks.
Jeesus teadis, kes teda puudutas.
Ta teadis ka seda, mida kartlik naine tunneb.
Naine pööraks suure hirmuga ümber,
kui Ta hüüaks talle: "Tule siia, kes sa mind puudutasid!"
Jeesus vaatas enda ümber
ja andis naisele vabaduse, kas endast teada anda või ära minna.
Järsku naise ja Jeesuse pilgud kohtusid.
Mis te arvate, mida neis silmades näha võis?
Ainult poolehoidu ja kaastunnet.
Silmad räägivad väga palju, siis kui suu on vait.
Jeesus polnud pahane, et naine oli Ta ebapuhtaks teinud.
Vana lepingu ajal ei saanud keegi Jumalat puudutada
ega Teda isegi näha.
Püha ja ebapuhas olid üksteisest eraldatud.
Uue lepingu ajal olukord muutus.
Inimeseks saanud Jumalat võis igaüks puudutada.
Jeesusest väljusid puudutaja sisse vägi, pühadus ja tervenemine.
Puudutaja patt ja haigus läksid aga Jeesusesse.
Markus jutustab:
"Naine tuli ning heitis maha tema ette ja ütles temale kogu tõe."
Jeesuse pilk eemaldas kõik tõkked ujeda naise sisemusest.
Nüüd suutis ta avada oma südame ja rääkida kogu murest Jeesusele
jüngrite ja rahvahulga kuuldes.
Vabastajal polnud kuskile kiiret.
Ta jõudis ära kuulata 12-aastase haigusloo,
isegi kui Jairus tiris Teda kuuepalistust,
öeldes: "Lähme juba, enne kui mu laps sureb!"
Kui Jeesus oli ta loo ära kuulanud, ütles Ta:
"Tütar, sinu usk on sind aidanud.
Mine rahuga ja ole terve oma vaevast!"
Kreeka keeles on tervendamise ja pääste jaoks sama sõna.
Naine oli nüüd tervendatud ja päästetud igavesest hävingust.
Kui naine kuulis Jeesuse sõnu, tuli suur rahu tema üle.
Jeesus kutsus teda oma tütreks
ja kuulutas ta terveks kogu linna kuuldes.
Mida rohkemat ta veel vajaski?
Aga rahvahulk imestas.
"Kas kaua aega haige olnud naisel oli usku, mis ta tervendas?
Ta oli ju luuser!"
Kui usk on see, et tuleme oma häda ja patuga Jeesuse juurde,
siis naisel oli õige usk.
Usk oli ka see, et ta ei põgenenud, vaid langes Jeesuse ette
ja rääkis Talle kõigest.
Kuidas siis on - sina, kes oled elus pettunud -
kas oled Jeesusele kõik ära rääkinud?
Kõik oma mineviku pettumused,
oma praeguse olukorra lootusetuse.
Ära mõtle nii, et küll Jeesus teab kõike.
Ta teadis ka naise probleemi,
aga Ta tahtis seda ikkagi tema enda käest kuulda.
Kui sa pole kõigist oma tragöödiatest Vabastajale rääkinud,
siis tee seda juba täna õhtul.
Nüüd kuulis terve Kapernaum, mis tunne oli olla 12 aastat haige
ja ühiskondlikust elust väljapool.
Kogu linn kuulis ka seda, kuidas Jeesus kuulutas ta terveks.
Naine ei olnud enam ebapuhas.
Temaga sai kurameerida ja abielludagi.
Nii said terveks ka naise sotsiaalsed suhted.
Kui ta oleks salaja koju läinud, poleks seda juhtunud.
Jeesus kutsus naist oma tütreks, olles temaga umbes samavanune.
Miks Ta nii tegi?
Sest Ta esindas oma Isa, kes oli taevas.
Naine kuulus nüüd Jumala perekonda
ja Jumal oli tema Isa.
Ta ei pidanud enam üksi olema.
Paari aasta pärast rajati Kapernauma kristlik kirik.
Sealt leidis ta oma paiga, töö ja sõbrad,
võib-olla abikaasagi.
Nüüd tunneme Kapernauma kogudusest
juba mitut inimest.
Halvatu koos oma perega, tema abistajad peredega,
Jairus oma perega ja nüüd see naine.
Jeesus ütleb täna ka sulle, kelle elu on sassis:
"Minu poeg ja mu tütar,
sinu usk on sind aidanud.
Mine rahus ja ole terve oma vaevast!"
Põhiline on pääste.
Kui saabub Jumala valitud aeg, siis sa pääsed oma vaevast.
Uues loomises ei pea sa seda enam kandma.
Kas teadsid, et Jeesusest sai ebapuhas viimasel päeval?
Tema veri voolas ristil, kui Teda peksti.
See veri tegi Jeesuse ebapuhtaks,
aga meid teeb see puhtaks igast patust.
Armulaual saame sellest verest isiklikult osa.
Mine sinagi igal pühapäeval armulauale,
et kohtuda oma Vabastajaga.
Seal Ta ütleb sulle: "Minu poeg, minu tütar,
sinu usk on sind päästnud, mine rahus, oled vaevast pääsenud."
Soovides toetada TV7 tööd, võid helistada 900 1777 (7 eur). Aitäh!
Tõlge: Külli Kuusk